– Mange har planer om å kjøpe seg adapter, men utsetter jobben, sier daglig leder Ole Jørgen Torvmark i Digitalradio Norge.

Ifølge en ny statusrapport mangler 7 av 10 bileiere DAB-radio i bilen. Og da er oppfordringen fra Torvmark klar.

– Det er like greit å ta jobben med en gang, for å unngå kø i dagene og ukene før FM-nettet er historie.

Som første fylke slukkes FM-nettet for NRK og kommersielle kanaler i Nordland 11. januar neste år. Deretter slukkes nettet fylkesvis til de siste senderne slås av i Troms og Finnmark 13. desember 2017.

– Folk er sløve

I dag kan de fleste nye biler leveres med DAB fra forhandler. For eldre biler finnes det et stort utvalg av bilradioer og adaptere, som enten kan monteres av bileieren selv eller hos et verksted.

Knut Jenssen fra NAF Bodø og omegn. Foto: Sigurd Steinum / NRK

Leder i NAF Bodø og omegn, Knut Jenssen synes det er sløvt og dårlig at ikke flere har fått seg DAB i bilen.

– Det er ikke bra nok, og slukkingen kommer sikkert som julekvelden på kjerringa for mange.

– Personlig mener jeg at slukkingen av FM-nettet skjer ett år for tidlig, men nå skjer det til neste år og det må folk forstå.

Flere har DAB-radio hjemme

I statusrapporten kommer det også frem at 57 prosent av alle nordmenn har en eller flere DAB-radioer hjemme.

– De fleste radiolytterne er godt forberedt, men vi ser at vi fortsatt har en jobb å gjøre med informasjon før slukkingen, sier Torvmark.

NRK og Digitalradio Norge skal i tiden fremover jobbe enda hardere med å lære radiolytterne riktig bruk og montering av radio og antenne, særlig i bil.

– Det finnes mange løsninger i forskjellige former og prisklasser, men det viktigste er at folk følger bruksanvisningen for montering av antennen.

Du kan også kontakte NRK Publikumsservice på e-post info@nrk.no eller telefon 23 04 70 00.